সরকারি মজিবর রহমান ভান্ডারী মহিলা কলেজ, বগুড়া

সরকারি মজিবর রহমান ভান্ডারী মহিলা কলেজ বাংলাদেশের বগুড়া শহরে অবস্থিত একটি সরকারি কলেজ। এটি একটি উচ্চ মাধ্যমিক, স্নাতক ও স্নাতকোত্তর পর্যায়ের শিক্ষা প্রতিষ্ঠান, যেটি নারী শিক্ষার্থীদের পাঠদানে নিয়োজিত। ১৯৬৩ সালে বগুড়ার খ্যাতনামা শিল্পপতি ও শিক্ষানুরাগী ব্যক্তি মজিবর রহমান ভান্ডারীর নামে কলেজটি প্রতিষ্ঠা করা হয়।

ইতিহাস
আজ থেকে প্রায় আড়াই  হাজার বছর আগের গৌরবময় পুণ্ড্রবর্ধন জনপদের প্রাণকেন্দ্র ছিল পুণ্ড্রনগর (বর্তমান মহাস্থান)। এই অগ্রবর্তী প্রাচীন জনপদই কালক্রমে পরিণত হয়েছে বগুড়া জেলা শহরে। ঐতিহ্যের ধারাবাহিকতায় করতোয়া নদীর অববাহিকায় এ শহরে বেশ কয়েকটি শিক্ষাপ্রতিষ্ঠান উজ্জ্বল নক্ষত্রের মত স্বমহিমায় উদ্ভাসিত। সরকারি মজিবর রহমান ভান্ডারী মহিলা কলেজ তার মধ্যে অন্যতম। ১৯৬৩ সালের ৩১ জুলাই বগুড়ার সুবিল খালের পাড়ে এই কলেজটি প্রতিষ্ঠিত হয়। প্রায় ১৫ বছর বেসরকারি অবস্থায় থাকার পর ১ ফেব্রুয়ারি ১৯৭৮ এ প্রতিষ্ঠানটি জাতীয়করণ করা হয়। বগুড়ার তৎকালীন খ্যাতনামা শিল্পপতি ও শিক্ষা অনুরাগী মরহুম মজিবর রহমান ভান্ডারী ছিলেন এই কলেজের প্রতিষ্ঠাতাদের মধ্যে অন্যতম প্রধান ব্যক্তি। তার নাম অনুসারেই এই কলেজটির নামকরণ হয়। ২০২৫ সালের ২৮ মে বাংলাদেশের অন্তর্বর্তীকালীন সরকার শেখ মুজিবুর রহমানের নামের সঙ্গে বিভ্রান্তি এড়ানোর জন্য 'সরকারি মজিবর রহমান ভান্ডারী মহিলা কলেজ' হিসেবে নতুন নামকরণ করে।

উত্তরাঞ্চলের এই ঐতিহ্যবাহী নারী শিক্ষা প্রতিষ্ঠানটি বহু আগেই অভিভাবক ও সুধী সমাজের প্রশংসা ও দৃষ্টি আকর্ষণ করতে সর্মথ হয়েছে। এখানে শিক্ষার সুষ্ঠু ও সুন্দর পরিবেশ, দক্ষ ও মেধাবী অধ্যাপকমন্ডলী এবং আধুনিক ও সুদক্ষ কলেজ প্রশাসনের তত্ত্বাবধানে ছাত্রীরা প্রকৃত শিক্ষা ও সৃজনশীলতা বিকাশের সুযোগ পায়। একইসঙ্গে সন্ত্রাস ও রাজনীতিমুক্ত নিরাপদ পরিবেশে ছাত্রীরা নির্বিঘ্নে যথাসময়ে প্রত্যেকটি পরীক্ষায় আশানুরুপ ভাল ফল লাভ করে। সার্বিক কৃতিত্বের স্বাক্ষর স্বরুপ সরকারি মুজিবুর রহমান মহিলা কলেজ ১৯৯৬ সালে বগুড়া জেলার শ্রেষ্ঠ শিক্ষাপ্রতিষ্ঠান, ২০০০ সালে বগুড়া সদর থানা ও জেলা পর্যায়ে (জাতীয় শিক্ষা সপ্তাহে) শ্রেষ্ঠ শিক্ষাপ্রতিষ্ঠান এবং ২০১৬ সালের জাতীয় বিশ্ববিদ্যালয়ের র‍্যাংকিং-এ রাজশাহী বিভাগে নবম স্থানের মর্যাদা লাভ করে।

ফলাফল
কলেজটির অনার্স এবং মাস্টার্স পর্যায়ের প্রকাশিত ফলাফলে সাফল্যের হার প্রশংসনীয়। লেখাপড়ার সুবিধার্থে কলেজে রয়েছে প্রয়োজনীয় সংখ্যক বইসহ বিশাল কেন্দ্রীয় লাইব্রেরি, অনার্স বিভাগসমূহের সেমিনার লাইব্রেরি, বিষয়ভিত্তিক অত্যাধুনিক বিজ্ঞান গবেষণাগার, কম্পিউটার ল্যাব ও সেমিনার কক্ষ। ছাত্রীদের লেখাপড়ার পাশাপাশি শারীরিক ও মানসিক বিকাশের লক্ষ্যে রয়েছে খেলাধুলা ও সংস্কৃতি চর্চার উপযুক্ত ব্যবস্থা ও পরিবেশ। ছাত্রীদের দেশ ও সমাসেবামুলক কাজে উৎসাহ ও অংশগ্রহণের জন্য কলেজে বাংলাদেশ ন্যাশনাল ক্যাডেট কোর (বিএনসিসি), রোভার স্কাউট ও রেঞ্চার্সের ইউনিট রয়েছে। শহর ও শহরের পার্শ্ববর্তী অঞ্চলের ছাত্রীদের নিয়মিত কলেজে যাতায়াতের জন্য রয়েছে প্রতিষ্ঠানটির নিজস্ব পরিবহন (বাস)।

 আবাসন
দূরবর্তী ছাত্রীদের জন্য কলেজ ক্যাম্পাসের ভেতরে রয়েছে ময়জাননেছা ভান্ডারী হল, বেগম জাহানারা রহমান হল  ও বেগম রোকেয়া হল নামে তিনটি অত্যাধুনিক আবাসিক হল। ভবনগুলোতে প্রায় পাঁচ শতাধিক ছাত্রীর আবাসের ব্যবস্থা রয়েছে। ক্যাম্পাসের মধ্যে মসজিদ, কলেজ ক্যান্টিন ও ডিপার্টমেন্টাল স্টোরসহ কলেজ গেট সংলগ্ন ডাকঘর রয়েছে। ছাত্রীদের সাংস্কৃতিক কর্মকাণ্ডের জন্য রয়েছে মুক্ত মঞ্চ "বৈশাখী"। এছাড়া ছাত্রী ও শিক্ষকদের সাংস্কৃতিক কর্মকাণ্ডের জন্য রয়েছে সাংস্কৃতিক সংগঠন আনন্দ নৃত্য।

অবকাঠামো
সরকারি মজিবর রহমান ভান্ডারী মহিলা কলেজের মোট জমির পরিমান ৩.৭৫ একর। ১টি একাডেমিক ভবন, ১টি বিজ্ঞান ভবন এবং ১টি গ্রন্থাগার ভবন নিয়ে বর্তমানে কলেজের একাডেমিক কার্যক্রম পরিচালিত হচ্ছে। এছাড়া শিক্ষার্থীদের জন্য রয়েছে তিনটি আবাসিক হোস্টেল। অন্যান্য স্থাপনার মধ্যে রয়েছে ১টি প্রধান ফটক, ১টি শহিদ মিনার এবং একটি উম্মুক্ত মঞ্চ।

একাডেমিক
কলেজটিতে উচ্চ মাধ্যামিক পর্যায়ে মানবিক, ব্যবসায় শিক্ষা ও বিজ্ঞান বিভাগ, স্নাতক বা ডিগ্রী পর্যায়ে বিএ, বিএসএস ও বিএসসি (পাস) এবং বাংলা ইংরেজি, রাষ্ট্রবিজ্ঞান, ইতিহাস, দর্শন, অর্থনীতি, ইসলামের ইতিহাস ও সংস্কৃতি এবং প্রাণিবিদ্যা বিষয়ে অনার্স এবং ৭টি বিষয়ে মাস্টার্স কোর্স চালু রয়েছে। অতিসত্বর আরো কিছু বিষয়ে অনার্স খোলার প্রক্রিয়া চলছে। উচ্চ মাধ্যমিক পরীক্ষা ছাড়াও জাতীয় বিশ্ববিদ্যালয়ের অধীনে ডিগ্রী পাস, অনার্স, মাস্টার্স, বিএড, বি.পি.এড এবং গ্রন্থাগার ও তথ্য বিজ্ঞান ডিপ্লোমা প্রভৃতি পরীক্ষা অনুষ্ঠিত হয়।

তথ্যসূত্র

বিষয়শ্রেণী:১৯৬৩-এ প্রতিষ্ঠিত শিক্ষাপ্রতিষ্ঠান
বিষয়শ্রেণী:বগুড়া জেলার মহাবিদ্যালয়